
Despre Nikita Hrușciov, lumea de la noi știe mai ales că a fost 
primul care a strigat cu voce tare, oﬁcial, la Moscova, că 
Stalin a păcătuit prin cultul personalității și a făptuit crime. Și 
mai știe lumea că, impulsiv și frust cum era, a scos pantoful 
din picior și a bătut cu el in pupitru, în hemiciclul Adunării 
Generale a ONU, pentru a protesta de ceva. În sfârșit, se mai 
știe ca Hrușciov, deși nu-i prea agrea pe conducătorii 
comuniști de la București, a fost liderul de la Kremlin pe care 
Gheorghiu-Dej și Bodnăraș au reușit sa-l induplece să retragă 
trupele sovietice din România. 
(„ Apreciam că tovarășii români erau sinceri când iși 
reafirmau voința de a construi socialismul“ - așa avea să se 
explice și să se justifice el, în imbatabila limbă de lemn, peste 
ani, în memorii pentru această decizie care a figurat printre 
motivele destituirii sale din fruntea ierarhiei sovietice).  
Personaj capricios și imprevizibil, Hrușciov stârnește și azi 
controverse aprinse printre istorici și politologi. L-a denunțat 
el în mod sincer pe Stalin. când el însuși supralicita 
„indicațiile“ de la Tătucul, de lichidare a „ dușmanilor 
interni“? Nu cumva era și el la fel de crud. daca nu chiar mai 
mult. decât alți aghiotanți ai lui Stalin? L-a ucis pe Beria 
pentru ca era mai stalinist sau mai reformator ca el? 
„Concesia“ făcută românilor a fost rodul unei decizii politice 
chibzuite. ori aceștia l-au tras pe sfoară?  
Întrebari despre Nikita se pot pune multe și de aceea apariția 
unei cărți care se cheamă „ O mie și una de zile din viața lui 
Hrușciov“ - semnată de un subaltern care i-a stat prin preajmă, 
în imediata apropiere, interesează, mai ales că abundă în 
anecdotică. Oleg Grinevski a fost. zeci de ani. numai ochi și 
urechi printre cei mai mari de la Kremlin, ca „negrișor“ în 
stafful de vârf al Ministerului sovietic de Externe. unde a făcut 
„prima formă“  la nenumărate documente și cuvântări de 
politică externă de-ale lui Hrușciov și ale lui Gromâko (cel 
mai longeviv, ca funcție, demnitar sovietic).  
Interesante, pentru noi, românii, sunt două scurte referințe „ 
atingătoare de“ linia politică a Bucureștiului față de URSS la 
începutul procesului de distanțare treptată a micii „națiuni 
captive“, cum ne spuneau atunci americanii, față de „marele 
prieten și aliat“, cum le spunea propaganda noastră 
sovieticilor.  
La sesiunea a XV-a a ONU, Hrușciov și delegația URSS au 
mers la New York pe Atlantic, cu vasul „ Baltica“, împreună 
cu delegațiile câtorva „ țări frătești“. Seara șefii se distrau 
urmărind pe punte spectacole improvizate de amatori. 
„Hrușciov, înconjurat de conducătorii celorlalte delegații, 
radia de fericire și aplauda frenetic. Numai Gheorghiu-Dej, cu 
fața împietrită, aplauda lent, abia atingând palmele una de 
alta“. De ce? „Între prieteni erau multe deosebiri vizibile - 
observă atentul autor al cărții. Bulgarii și cehii se  manifestau 
ca cei mai duri prieteni ai rușilor. Românii. dimpotrivă, 
scoteau în evidență caracterul diferit al atitudinii lor, mai ales 
în probleme de amănunt“  (nu erau deloc probleme de 
amănunt, dar, în sfârșit...). Cele două scurte secvențe povestite 
de discretul diplomat sovietic spun ceva foarte important. De 
fapt, ele confirmă din alt unghi, cel al Moscovei de totdeauna, 
ceea ce a afirmat și argumentat pe larg istoricul american 
Larry Watts în cărțile și studiile sale: faptul că opoziția 
României față de hegemonismul sovietic a fost reală, 
adevărată și preocupantă pentru liderii sovietici, deși aceștia s-
au străduit să o - aparent - ignore, să dea impresia că nu-i 
deranjează, că e doar o furtună într-un pahar cu apă.  
Și azi, la Moscova, dar și în Occident și chiar în România sunt 
destui care se străduiesc să susțină că împotrivirea României la 
dominația sovietică a fost doar simulacru, de ochii lumii. Cele 
două scurte notații ale avizatului diplomat sovietic, martor 
ocular la evenimentele vremii, dezumﬂă fastidioase și 
pompoase texte ce forțează adevărul.  
Versiunea în română a cărții despre Hrușciov. apărută în 
Editura Paideia, aparține unor reputați specialiști ,n imensul 
spațiu geopolitic de la Est de România, spațiu ignorat de 
diverși, dar de neignorat. Diplomatul Mihai Maxim și literatul 
Mihai Prepeliță, ambii membri ai Uniunii Scriitorilor, 
daruiesc, prin această carte, câteva argumente într-0 problemă 
istorică în plină dezbatere, dar și o lectură agreabilă. 

